Mikill afgangur af opinberum rekstri í fyrra Tekjuafkoma hins opinbera var jákvæð um 70,7 milljarða króna árið 2007 , eða 5,5% af landsframleiðslu og 11,3% af tekjum . Til samanburðar var tekjuafkoman jákvæð um 6,3% af landsframleiðslu 2006 og 4,9% árið 2005 . Að sögn Hagstofunnar , sem birti þessar tölur í dag , stafar þessi hagstæða tekjuafkoma fyrst og fremst af miklum tekjuafgangi ríkissjóðs , sem nam 4% af landsframleiðslu árið 2007 og 5,3% árið 2006 . Fjárhagur sveitarfélaganna hefur einnig verið jákvæður síðustu þrjú árin , enda þótt hann sé afar misjafn . Árið 2007 nam tekjuafgangur þeirra 8 milljörðum króna , eða 0,6% af landsframleiðslu , og árið 2006 um 4 milljörðum króna , eða 0,3% af landsframleiðslu .